Det lignede en solstrålehistorie, da en 95-årig coronasmittet mand for ti dage siden blev udskrevet fra hospitalet og sendt hjem til sin plejehjemsbolig.

Efter et døgns indlæggelse på Nordsjællands Hospital i Hillerød var manden i klar bedring, og efter hjemkomsten blev han i overensstemmelse med reglerne isoleret i sin bolig på plejehjemmet Bavne Ager i Gilleleje.

Men coronavirusset havde ikke sluppet hans krop, og onsdag døde den 95-årige, og han indgår nu i statistikken over coronarelaterede dødsfald i Danmark.

Skriv til DR Nyheder Kender du til corona på plejehjem? Skriv til DR Nyheder på thfo@dr.dk Alle henvendelser behandles fortroligt.

Kritik: Det er uanstændigt

På plejehjemmet Bavne Ager er yderligere otte personer nu blevet smittet med corona, - heraf fire ansatte og fire beboere.

Det vides ikke, om de er blevet smittet af den 95-årige mand, men det møder kritik fra flere sider, at hospitalet udskrev en patient, der ikke var symptomfri.

- Det er uanstændigt, siger Ældre Sagens direktør, Bjarne Hastrup.

Læs også : Ni ansatte sendt i karantæne på hospital i Hillerød

Han kender ikke den konkrete sag fra Gilleleje, men han opfordrer til, at landets læger og hospitaler får nogle præcise retningslinjer for, hvordan indlæggelse af coronasmittede plejehjemsbeboere håndteres.

- Hvis en plejehjemslæge har henvist en person til hospitalet og vedkommende sendes tilbage, så er der ikke klare retningslinjer. Så jeg vil opfordre til, at alle læger og hospitaler får udstukket helt klare retningslinjer, så vi undgår den slags situationer. Ældre mennesker ikke skal viftes frem og tilbage, siger Bjarne Hastrup.

Flere coronapatienter sendt hjem